Verottaja on kiristänyt muutoinkin maksuvaikeuksissa olevien yritysten taloutta lyhentämällä maksuaikoja, luomalla hallitsemattoman byrokratian, lisäämällä rangaistusmaksuja ja siirtämällä maksuja nopeasti ulosottoon. Verotili on käytännön esimerkki siitä yrittäjyyden tukemisesta, jota jokainen hallitus vuorollaan hokee. Verotilin takia niin verohallinto itse kuin ulosottojärjestelmä ovat suurissa vaikeuksissa. Kun kaikki ovat liemessä, luulisi että menettelyt korjattaisiin nopeasti.

Verohallinnon virkailija toukokuussa 2011 puhelimessa: ”Me täällä toivomme, että joku räjäyttäisi verotilin”.

Pääjohtaja Mirjami Laitinen helmikuussa 2011 Yrittäjäsanomissa (sivu 9): ”Verotilin ongelmien korjaaminen vaatii myös lakimuutoksia.”

Suomen Yrittäjät ry joulukuussa 2008: ”Verotili on Suomen Yrittäjien lämpimästi kannattama Verohallinnon hanke, joka vähentää yritysten ja veroviranomaisen välistä ilmoitus- ja rahaliikenteen määrää.” Niinpä.

Pauli Vahtera lokakuussa 2011: ”Jotkut verotilikäytännöt ovat laittomuuden rajamailla. Onkohan tämäkin systeemi kehitetty ja testattu Intiassa?”

Byrokratia ja sen tuhovoima lisääntyy salakavalasti, koska jopa yrittäjien oma edunvalvoja taputtaa Pohjois-Korean tapaan muutoksille, joissa yritysten näkökulmasta ei ole piitattu. Koko järjestelmä on tehty verohallinnon ja verorahojen käyttäjän (valtion) ehdoilla välittämättä seurausvaikutuksista yrityksille. Tilanne tällä hetkellä on se, että on vaikeaa sanoa kummalla puolella on tuskallisempaa: verohallinnossa vai yrittäjillä. Kun ollaan samassa veneessä, on mahdollista että järkeviä parannuksia saataisiin nopeasti tehdyksi.

Kun ei rahat riitä jukulauta

Eduskunta ei välittänyt siitä, että verotililakeja käsiteltäessä Suomi oli suuressa taloudellisessa lamassa, jossa etenkin yritysten maksuvalmius oli tiukoilla. Arvonlisäveron muutoinkin liian kireää maksuaikaa lyhennettiin kolmella päivällä. Nyt kun taas mennään alamäkeä, saadaan tilastoihin paljon lisää talousrikollisia. Maksujen aikataulut ovat kohtuuttomat. Suuret yritykset aloittivat Suomessa käytännön, jossa maksuaikoja vaadittiin jopa 3-4 kuukauteen. Kun suuret eivät maksa, eivät pienemmät pysty maksamaan ostolaskujaan. Suuret yritykset saavat arvonlisäverovähennyksen, mutta pienet joutuvat maksamaan veron, vaikkei rahoja ole käytössä moneen kuukauteen.

Rankkoja ovat myös ennakonpidätykset ja sosiaaliturvamaksut. Ne on maksettava palkanmaksukuukauden jälkeen samana 12. päivänä kuin arvonlisävero. Työeläkemaksut on maksettava 20. päivänä. Tehtaissa tehdään tavaroita varastoon, jolloin sekä palkat että verot on maksettava, vaikkei vastaavia tuloja ole. Monet projektit kestävät kuukausia ennenkuin niistä voidaan lähettää ensimmäinen lasku. Myyntityö hankkeen eteen voi kestää vuoden. Ja myyntilaskujen pitkät maksuajat takaavat sen, ettei rahaa ole palkkojen ja palkkaperustaisten maksujenkaan maksamiseen.

Työmarkkinasyksyllä taistellaan taas euroista ja riistäjän viittaa asetetaan myös pienyritysten ylle. Todellinen riistäjä nyky-yhteiskunnassa on valtio.

EK piti viime vuonna hienona asiana, ettei EU puuttunut yritysten välisiin maksuehtoihin, jotka edelleen voidaan vapaasti sopia. Niinpä, puuvillapeltojen orjatkin olivat vapaita sopimaan isäntänsä kanssa. Valitse kuolema tai ole hiljaa ja ahkeroi.

Monta rangaistusta yhdestä virheestä

Tein viime vuoden vaihteessa neljän yrityksen verotili-ilmoitukset. Netti ei kuitenkaan silloin toiminut ja jätin ilmoitukset odottamaan parempia yhteyksiä. Unohdin asian ja heräsin 13. tammikuuta klo 1 yöllä ja verotili jysähti päähäni. Kello 1.30 oli kaikki ilmoitukset lähetetty ja maksettu. Vaan sakkoja tuli roppakaupalla. Yksi yritys sai neljät sakot: erikseen arvonlisäverosta, ennakonpidätyksistä, sosiaaliturvamaksusta ja lähdeverosta. Ja kaikkiin korot päälle.

Miten ihmeessä voidaan rangaista noin monta kertaa samasta asiasta. Eihän ennakonpidätyksiä ja sosiaaliturvamaksuja edes pysty ilmoittamaan erikseen.

Mistä näitä senttejä oikein tulee

Eurosentit ovat kadonnutta kansanperinnettä. Mutta jos haluatte nähdä eurosenttejä yhden, kahden ja kolmenkin kolikkoina, alkakaa yrittäjäksi. Verotiliotteessanne yleisin rivi tulee olemaan alle viiden sentin määräinen. Jotta maailma olisi täydellinen, näitä senttejä on sekä miinuksena että plussana. Jokaisen meistä kannattaa uhrata aikaamme ihmettelyyn siitä, mistähän tuo sentti on tuonne tullut. Ja siellä se sentti luuraa maailman ääriin. Omat vanhimmat senttini ovat 1,5 vuoden takaa ja siellä ne ihanasti minulle säihkyvät kuin avaruuden kaukaisimmat tähdet aina kun menen verotilille.

Kyllähän tuon sentin maksaisi pois, mutta pankki ottaa käteismaksusta kuusi euroa, eikä meillä enää ole sentin kolikkoja. Ja kun jollain ihmeellä saa tilin nollaan, sentti putkahtaa taas kuukauden kuluttua ilahduttamaan yrittäjän elämää.

Kaikki työ on arvokasta. Ehkä sentit kertovat eduskunnan työn arvon sinä päivänä kun verotili säädettiin. ”Verotililaki 7.8.2009/604 Eduskunnan päätöksen mukaisesti säädetään:”

Pennissä on miljoonan alku. Kun 200.000 verotilivelvolliselta otetaan sentti joka kolmas kuukausi, saadaan vuodessa 8.000 euroa, jolla saadaan matkaliput 10 perheenyhdistettävälle. Nämä taas maksavat yhteiskunnalle miljoona euroa jokainen vuosien mittaan ja näin valtio on taikonut eurosentistä 10 miljoonan euron menot veronmaksajille.

Hei come on. Suomi ottaa taas kymmenen miljardia euroa velkaa vuodessa syömävelkaan ja kreikkalaisten elättämistä varten. Miksi ihmeessä verohallinto nyhrää senttien kanssa. Tietokoneohjelmaan olisi helppo koodata lause: ”IF korko < 0,20 euro JUMP to jorpakko OR forget it.”

Taivas varjele mitä sieltä tulee

Verotili toimii, jos yritys aina pystyy hoitamaan ilmoituksensa ja maksunsa määräpäivään mennessä. Tällainen oletus on utopiaa. Tosielämässä on rahapulaa, onnettomuuksia, päivien sähkö- ja verkkoyhteyskatkoja, postin viipymistä, unohduksia, sairautta, läheisten kuolemaa, kiirettä, stressiä, tietämättömyyttä, osaamattomuutta, virheitä. Jos yrittäjä itse jaksaisi, voi kirjanpitäjä sairastua. Kuukausiksi.

Verottajakin tekee virheitä, vaikka osoittaakin yrityksen syylliseksi omista virheistään. Kun paperi-ilmoitus on toimitettu ajallaan ja verottaja on käsitellyt sen virheellisesti, verotilille merkitään ”Ilmoitus saapunut” ja verottajan korjauspäivä. Ja sakot määrätään oikean ilmoituspäivän ja verottajan virheenkorjauspäivän väliseltä ajalta. Verovelvollisen on itse löydettävä virhe, ja silti häntä rangaistaan.

Verottaja odottaa, että kaikki yrittäjät seuraavat viikottain verotilitapahtumia. Yrittäjän tärkein velvollisuus on tietää, että eurosentti on maksamatta ja postinkulun viiveen takia on tullut kolme kertaa viiden euron myöhästymismaksu. Vaan miten ihmeessä yrittäjä osaa edes rekisteröityä verotilin käyttäjäksi. Minulta se ei ainakaan onnistunut ja olenkin tilitoimistoystäväni hyyryläisenä verotilillä.

Jotta mielenkiintoni verotilille olisi sammumaton, verottaja arpoo tilille yllätyksiä. Tätä ei kukaan usko, enkä minäkään, tämän on oltava pahaa unta:

Veronkorotus Ennakonpidätys palkoista ja eläkkeistä tammikuu 2010

Päätös nro 1164742121, Verohallinto 14.6.2011 -18,67

Ennakonpidätys palkoista ja eläkkeistä tammikuu 2010

Päätös nro 1164742121, Verohallinto 14.6.2011 -93,38

Viivästyskorko 13.2.2010 – 12.7.2011

Ennakonpidätys palkoista ja eläkkeistä tammikuu 2010 (suorittamatta 93,38) -9,72

Siis 1,5 vuotta myöhemmin kun verotilikäytäntö alkoi tammikuussa 2010, tilille on arvottu ennakonpidätys ja veronkorotus, vaikka tammikuun 2010 ilmoitus oli ajallaan jätetty oikeana ja maksettu. Tämä rangaistus sitten kasvaa korkoa.

Jotta Suomen oikeusvaltio täyttyisi, ei annettuun rangaistukseen kerrota mitään perustelua. Tiliotetapahtumaan ei liity mitään selitystä siitä, mistä rangaistus on määrätty. Maksa äläkä ihmettele. Jos palkkaat verokonsultin selvittämään asiaa, se tulee maksamaan monin verroin rangaistuksen määrän. Näillä sadan euron keksityillä rangaistuksilla kerätään valtiolle iso ylimääräinen potti, koska niistä ei käytännössä voi valittaa.

Ja kun tätä ei tullut huomanneeksi, tulee seuraavaksi ulosotto.

Asia vaivasi minua sen verran, että soitin verotilipalvelun tilinhoitajalle. Uudet salaiset sakot oli määrätty tapauksesta, josta kirjoitin blogissani Ihmisarvo on. Verohallinto poisti oman virheensä takia 800 euron sakon ja palautti rahat. Mutta kostoksi se salaa kehitti uudet pienemmät sakot, joka nyt kasvaa korkoa kuin ministeri Urpilaisen vakuustakuutussijoitus. Korot määrätään verotilin alusta saakka, vaikka tämä tilanneselvitys oli 12 kk myöhemmin. Kohta niin Urpilainen kuin kuuron pojan firma saa sijoituksen/maksun täysimääräisenä takaisin.

Piru merrassa – ulosotto

Kun maksamaton verotilisaldo on merkitty kahdelle kuukausittaiselle verotiliotteelle, se lähetetään automaattisesti ulosottoon. Summa kirjataan verotilille kuten maksu. Jos maksat velan verotilille, menee verotili umpisolmuun. Ulosottoon siirrossa ei katsota sitä, että yritys on hoitanut 30 vuotta kaikki velvoitteensa moitteetta. Eikä sitä, että 200 euron keksityn rangaistusmaksun jälkeen on maksettu kausiveroilmoitusten maksut täysimääräisenä. Jos pystyt maksamaan tämän saldon ja suurimman osan uudesta kausiveromaksusta, et pysty välttämään ulosottoa muutoin kuin maksusuunnitelman tekemisellä.

200 euron summan voi moni maksaa vaikka omistaan ulosottomiehelle. Mutta verottaja lähettää tiedot ulosotoista luottotietoja kerääville yrityksille automaattisesti. Pahimmassa tapauksessa yrityksen lainat ja luottokortit sanotaan irti. Näin verotilihelvetinkoneen keksimä maksu voi pahimmillaan johtaa konkurssiin ja monen työntekijän joutumisen työttömäksi.

Ulosottajatkin ovat ihmisiä. Eräs heistä kertoi koko ulosottojärjestelmän olevan ”kyrpiintynyt” verottajan menettelyihin. Yllättävä kyllä hänkin sanoi, että jonkun pitäisi räjäyttää koko verotili hevon kuuseen.

Jos et sä soita

Ennen ulosottoon siirtoa verohallinnon pitäisi aina tavoittaa puhelimitse tai kirjatulla kirjeellä yrityksen vastuuhenkilö. Joku saattaa sanoa, että ei ole henkilökuntaa. Niin, ehkä ei ole, mutta Suomi on työttömiä nuoria tulvillaan. Varmasti heistä usea haluaisi tulla puhelinsoittajaksi verottajalle tavoittelemaan yrittäjiä ja pelastamaan työpaikkoja turhilta konkursseilta.

Ei elämästä selviä hengissä

Verotilipalvonta on viety äärimmilleen. Eduskuntaa ei kiinnostanut, että nettopalkatkin pitäisi maksaa. 15. päivänä keskellä kuukautta maksetaan satojen tuhansien suomalaisten palkat. Useimmiten sama henkilö hoitaa verotilivelvoitteet 12. päivänä ja sitten saman tien laittaa palkat maksuun.

Verotiliote on kuin sudokuristikko. Numeroita, joista ei ota tolkkua. Vaan paljon vaikeampi ratkaista, koska rivejä ja sarakkeita on enemmän kuin vaikeimmassakaan sudokuristikossa. Pelkästään sen selvittäminen onko saldo verottajan saaminen vai verottajan velka ei selviä ilman numeroitten arvuuttelua. Perintään siirtämisen jälkeen moni yrittäjä on luullut olevansa sujut verottajan kanssa, kunnes ulosottomies kolkuttaa ovella.

Verotiliä perusteltiin maksujen vähenemisellä kun arvonlisävero ja ennakonpidätykset maksetaan samanaikaisesti. Monille kävi päinvastoin. Maksut lisääntyivät mm korkojen ja myöhästymismaksujen takia. Palautettavan arvonlisäveron ja ennakonpidätysten kuittaaminen on ollut vaikeaa ja verottaja on palauttanut arvonlisäveron ja karhunut korkoineen ennakonpidätyksiä. Käänteisen arvonlisäveron tultua monet rakennusalan yritykset eivät ole saaneet vielä palautuksia lainkaan. Ehkä valtio on tarvinnut rahat Kreikkaan.

Väärä vitonen

Kun Käkisalmen markkinoilta ennen sotia

väärän vitosen, isä toi kotia

sanoi, että raha meille onnen suo

rikkautta, rakkautta pirttiin tuo.

Vaan aamusella talo paloi kivijalkaan,

lehmä kuoli ja ylimalkaan

onni käänsi meille sen, arkisen puolen.

Verotili otettiin käyttöön 2010 alusta. Tili on tullut maksamaan eri vaikutuksiltaan yhteiskunnalle kymmeniä miljoonia euroja. Taloushallinnon palveluja kehittävä yritys ei koskaan saisi käyttöönsä noin paljon aikaa, rahaa ja resursseja. Valtiolla on rajattomat resurssit. Isot rahat yhdessä henkilökohtaisen vastuun puutteen takia on pilannut monta julkista tietojärjestelmähanketta: ajoneuvorekisteri, eduskunnan äänestysjärjestelmä, potilasjärjestelmät, VR:n lippujärjestelmä.

Verotilin varjolla toteutettiin useita heikennyksiä yrittäjien asemaan. Pienimmät yritykset pakotettiin käytännössä internetin käyttöön, koska paperilla ilmoitusten toimittaminen aiheuttaa monia ongelmia: ilmoitusaikaa on 5 päivää vähemmän, postinkulun häiriöiden riski on lähettäjällä ja paperilomakkeiden hitaampi käsittely voi aiheuttaa vääriä verovelkatietoja, jotka taas estävät uusien hankkeiden toteuttamisen.

Verotili on osa byrokratiamuutosta, jonka tavoitteena lienee virheetön kirjanpitäjä tai valtion verotulojen maksimointi rangaistusmaksuilla. Kaikista virheistä, mitättömistäkin ja veroon vaikuttamattomista määrätään automaattisesti rangaistusmaksuja. Inhimillisyydestä on tullut rangaistavaa. Jokainen ihminen tekee virheitä elämässään, monet päivittäin. Ainoastaan yrittäjiä rangaistaan inhimillisistä virheistä. Kaikkia muita pahoja tekoja katsotaan sormien läpi. Väkivaltarikoksista pääsee ilman tuomiota, mutta ei kirjoitusvirheestä verotilillä.

Eikä edes kuolema, erottaa voi meitä

Verotili ei armahda. Vaikka yrittäjä tai kirjanpitäjä olisivat tuonelan porteilla, velvollisuutena on hoitaa verotili. Armoa ei tunneta, ja rangaistusten maksajaksi voi tulla perikunta.

Yrittäjän isä kuoli pari päivää ennenkuin verotarkastus alkoi. Verotarkastajat tulivat pieneen yrittäjän lisäksi kaksi henkilöä työllistävään yritykseen, eikä tarkastusta voitu siirtää, koska ”se olisi mennyt niin pitkälle”. Siis mitä? Luulisi, että verotarkastajilla on aina työpöytä täynnä keskeneräisiä töitä, koska alustavat tarkastuskertomukset voivat viipyä puolikin vuotta tarkastuksesta. Jos pöytä on puhdas voi aina valmistella tulevia tarkastuksia. Yrittäjällä ei ole kansalaisoikeuksia. Verottaja odottaa rangaistusten uhalla rahoja ja veroilmoituksia, vaikka yrittäjä olisi koomassa sairaalassa. Ei ole ihme, ettei kuolemaakaan kunnioiteta.

Tärkeintä on kerätä mahdollisimman paljon rahaa hallituksen ja eduskunnan tuhlattavaksi kaikkiin hyviin tarkoituksiin kaikkialla maailmassa. Verorahoilla jaetaan empatiaa kaikille Suomeen tulleille, eikä sitä enää riitä kaiken maksajille, yrittäjille.

… ja varjele noita Suomen herroja, etteivät toista kertaa löisi päätään Karjalan mäntyyn

Pääministeri Jyrki Kataisen hallituksen ohjelma: Suomalainen yhteiskunta perustuu ahkeruudelle, työn ja yrittäjyyden kunnioittamiselle, tasa-arvolle, yhteisvastuulle sekä toisistamme välittämiselle. — Verotuksen tasoa ja rakennetta uudistetaan talouskasvua, työllisyyttä ja yrittäjyyttä tukevaan suuntaan. —

Suojele kaikkia suomalaisia yrittäjiä,

mutta poliittisissa viroissa olevista ei ole niin suurta lukua.

Suojele valtiovarainministeriä ja verohallinnon pääjohtajaa

sekä pienempiäkin verohallinnon virkanaisia ja -miehiä, ja ulosottomiehiä, jos sinulta aikaa riittää.

Väinö Linnan sotamies Honkajoen iltarukousta mukaellen

Tehdään yhteistyössä toimivat verojärjestelmät. Annetaan yrityksille maksuaika, jota voidaan noudattaa. Ensin palautetaan arvonlisäveron maksupäivä alkuperäiseksi 25. päiväksi. Verotetaan tulot kassavirran mukaan, ei laskutuksen eikä tuloksen.

Hallitukselle: Älkää talousrikollisuuden torjunnan varjolla lyökö lisämoukareilla suomalaisia pieniä yrityksiä. Sillä jos rahaa ei ole, sitä ei ole, vaikka olisi kuinka rikkaan talon poika.